ಗ್ರಾಹಕರ ಜೇಬಿಗೆ ಸದ್ದಿಲ್ಲದೆ ಕತ್ತರಿ ಬೀದರ್: ಲಾಕ್ಡೌನ್ ಘೋಷಣೆಯಾದ ನಂತರ ದಿನಸಿ ಪದಾರ್ಥಗಳ ಬೆಲೆ ನಿಧಾನವಾಗಿ ಹೆಚ್ಚುತ್ತಲೇ ಇದೆ. ಪರಿಸ್ಥಿತಿಯ ಲಾಭ ಪಡೆದು ವ್ಯಾಪಾರಸ್ಥರು ಕೆಲ ವಸ್ತುಗಳ ಬೆಲೆ ಹೆಚ್ಚಿಸಿರುವ ಕಾರಣ ಗ್ರಾಹಕರ ಜೇಬಿಗೆ ಸದ್ದಿಲ್ಲದೆ ಕತ್ತರಿ ಬೀಳುತ್ತಿದೆ. ಜಿಲ್ಲೆಯಲ್ಲಿ ಬೆಳಿಗ್ಗೆ 6ರಿಂದ 10ರ ವರೆಗೆ ಮಾತ್ರ ಅಗತ್ಯ ವಸ್ತುಗಳ ಅಂಗಡಿ ತೆರೆಯಲು ಅನುಮತಿ ನೀಡಲಾಗಿದೆ. ಇದು ಬೆಲೆ ಏರಿಕೆಗೆ ನೇರ ಕಾರಣವಾಗಿದೆ. ಅಕ್ಕಿ, ಜೋಳ, ಬೇಳೆ ಕಾಳುಗಳು, ಅಡುಗೆ ಎಣ್ಣೆ, ರವೆ, ಸಕ್ಕರೆ, ಚಹಾ ಪುಡಿ ಸಾಂಬಾರ ಪದಾರ್ಥಗಳ ಬೆಲೆಯಲ್ಲಿ ಶೇಕಡ 5ರಷ್ಟು ಹೆಚ್ಚಳವಾಗಿದೆ. ಮಾರುಕಟ್ಟೆಗೆ ಬೇಡಿಕೆ ಇರುವಷ್ಟು ಸಾಮಗ್ರಿಗಳು ಪೂರೈಕೆಯಾಗುತ್ತಿಲ್ಲ. ಕಿರಾಣಿ ಅಂಗಡಿ ಮಾಲೀಕರು, ಮುಂದಿನ ದಿನಗಳಲ್ಲಿ ದೈನಂದಿನ ಬಳಕೆಯ ಪದಾರ್ಥಗಳು ಸಿಗುವುದು ಕಷ್ಟವಾಗಲಿದೆ ಎನ್ನುತ್ತಾರೆ. ಹೀಗೆ ಮಾತನಾಡಿ, ಪರಿಸ್ಥಿತಿಯ ಲಾಭ ಪಡೆಯುತ್ತಿದ್ದಾರೆ ಎಂದು ಗ್ರಾಹರಕು ಹೇಳುತ್ತಾರೆ. ಸರಕು ಸಾಗಣೆ ವಾಹನಗಳ ಸಂಚಾರಕ್ಕೆ ನಿರ್ಬಂಧ ಹೇರಿಲ್ಲ. ಆದರೆ, ಕೆಲ ಕಿರಾಣಿ ಅಂಗಡಿ ಮಾಲೀಕರು ಲಾಕ್ಡೌನ್ ಕಾರಣ ಸಕಾಲದಲ್ಲಿ ಮಾರುಕಟ್ಟೆಗೆ ಆಹಾರ ಪದಾರ್ಥಗಳು ಬರುತ್ತಿಲ್ಲ ಎಂದು ಜನರಿಗೆ ತಪ್ಪು ಮಾಹಿತಿ ನೀಡುತ್ತಿದ್ದಾರೆ. ಎರಡು, ಐದು ರೂಪಾಯಿಗೆ ವಾದ ವಿವಾದ ಮಾಡುತ್ತ ಕುಳಿತುಕೊಳ್ಳುವುದು ಬೇಡ ಎಂದು ಜನ ವ್ಯಾಪಾರಸ್ಥರು ಹೇಳಿದಷ್ಟು ಹಣಕೊಟ್ಟು ಮನೆಗೆ ತೆರಳುತ್ತಿದ್ದಾರೆ. ಕಿರಾಣಿ ಅಂಗಡಿಗಳ ಮಾಲೀಕರು ಕಡ್ಡಾಯವಾಗಿ ಅಂಗಡಿಗಳ ಮುಂದೆ ದಿನಸಿ ವಸ್ತುಗಳ ಬೆಲೆ ಬರೆದು ಫಲಕ ತೂಗು ಹಾಕಬೇಕು ಎಂದು ಜಿಲ್ಲಾಡಳಿತ ಸೂಚನೆ ನೀಡಿದೆ. ಆದರೆ, ಅನೇಕರು ಫಲಕದಲ್ಲಿ ಬೆಲೆ ನಮೂದಿಸಿದರೂ ಆ ಬೆಲೆಯಲ್ಲಿ ಪದಾರ್ಥಗಳನ್ನು ಕೊಡುತ್ತಿಲ್ಲ. ಹುಮನಾಬಾದ್, ಬಸವಕಲ್ಯಾಣ, ಕಮಲನಗರ ಹಾಗೂ ಹುಲಸೂರಲ್ಲಿ ಅಂಗಡಿ ಮಾಲೀಕರು ನಗರ ಪ್ರದೇಶದಲ್ಲಿ ದಿನಸಿ ಖರೀದಿಸಿ ಗ್ರಾಮೀಣ ಪ್ರದೇಶಕ್ಕೆ ಹೋದ ನಂತರ ಮತ್ತಷ್ಟು ಬೆಲೆ ಏರಿಸಿ ಮಾರಾಟ ಮಾಡುತ್ತಿದ್ದಾರೆ. ಹೆಚ್ಚಿನ ಬೆಲೆಗೆ ಮಾರಾಟ ಮಾಡುತ್ತಿರುವುದನ್ನು ವಿಚಾರಿಸಿದರೆ ಬೇಕಿದ್ದರೆ ಖರೀದಿಸಿ ಇಲ್ಲವಾದರೆ ಬಿಟ್ಟು ಬಿಡಿ ಎಂದು ನೇರವಾಗಿಯೇ ಹೇಳುತ್ತಿದ್ದಾರೆ. ಗ್ರಾಹಕರಿಗೆ ದಿನಸಿ ಬೆಲೆ ಏರಿಕೆ ಬರೆ ಔರಾದ್: ಕೋವಿಡ್ ಸೋಂಕಿನ ಸಂಕಷ್ಟದಲ್ಲಿರುವ ಜನರಿಗೆ ದಿನಸಿ ಬೆಲೆ ಏರಿಕೆ ಹೊರೆ ಮತ್ತಷ್ಟು ಚಿಂತಗೀಡು ಮಾಡಿದೆ. ಸರ್ಕಾರ ಲಾಕ್ಡೌನ್ ಘೋಷಣೆ ಮಾಡಿದ ನಂತರ ದಿನಬಳಕೆ ಆಹಾರ ವಸ್ತುಗಳ ಬೆಲೆ ಏರಿಕೆಯಾಗಿದೆ. ನಿತ್ಯ ಬಳಸುವ ಅಡುಗೆ ಎಣ್ಣೆ ಗಗನಕ್ಕೆ ಏರಿದೆ. ಲೀಟರ್ ಎಣ್ಣೆ 160 ರಿಂದ 180 ಗೆ ಹೆಚ್ಚಿದೆ. ಅಕ್ಕಿ ಕೆ.ಜಿಗೆ 50ರಿಂದ 55, ಜೋಳ 40ರಿಂದ 45, ರವೆ 35, ಅವಲಕ್ಕಿ 40, ತೊಗರಿ ಬೇಳೆ 110, ಹೆಸರು ಬೇಳೆ 100, ಉದ್ದಿನ ಬೇಳೆ 120, ಸಕ್ಕರೆ 40, ಚಹಾಪುಡಿ 300 ರಂತೆ ಮಾರಾಟ ಮಾಡಲಾಗುತ್ತಿದೆ. ಲಾಕ್ಡೌನ್ನಿಂದ ಕೆಲಸ ಇಲ್ಲದೆ ಮನೆಯಲ್ಲಿ ಕುಳಿತಿದ್ದೇವೆ. ಇಂತಹ ವೇಳೆ ದಿನ ಬಳಕೆ ಬೆಲೆ ಜಾಸ್ತಿಯಾಗಿ ಕುಟುಂಬ ನಿರ್ವಹಣೆ ಕಷ್ಟವಾಗಿದೆ ಎಂದು ಇಲ್ಲಿಯ ಕಾರ್ಮಿಕರು ಗೋಳು ತೋಡಿಕೊಂಡರು. ಭಾಲ್ಕಿ ತಾಲ್ಲೂಕಿನ ಕೆಲ ಹಳ್ಳಿಗಳಲ್ಲಿ ಆಹಾರಧಾನ್ಯ ಸರಬರಾಜು ಪ್ರಮಾಣ ಕಡಿಮೆ ಆಗಿದೆ ಎನ್ನುವ ನೆಪವೊಡ್ಡಿ ಗ್ರಾಹಕರಿಂದ ಹೆಚ್ಚಿನ ಹಣ ಕೀಳುತ್ತಿದ್ದಾರೆ ಎನ್ನುವ ಆರೋಪಗಳು ಕೇಳಿ ಬರುತ್ತಿವೆ. ಲಾಕ್ಡೌನ್ ಪೂರ್ವದಲ್ಲಿ ಅಡುಗೆ ಎಣ್ಣೆ ಬೆಲೆ ಲೀಟರ್ಗೆ 115ರಿಂದ 120, ಅಕ್ಕಿ ಕೆ.ಜಿ.ಗೆ 50, ಅವಲಕ್ಕಿ 38 ರಿಂದ 40, ತೊಗರಿ ಬೇಳೆ 90ರಿಂದ 95, ಉದ್ದಿನ ಬೇಳೆ 95 ರಿಂದ 105, ಬೆಲ್ಲ ಕೆ.ಜಿಗೆ 35 ಇತ್ತು. ಈಗ ರುಚಿಗೋಲ್ಡ್ ಅಡುಗೆ ಎಣ್ಣೆ 135ರಿಂದ 140, ಗೋಲ್ಡ್ ಡ್ರಾಪ್ 170ಕ್ಕೆ ಹೆಚ್ಚಿದೆ. ಅಕ್ಕಿ, ತೊಗರಿ, ಉದ್ದಿನ ಬೇಳೆ ಸೇರಿದಂತೆ ಇತರ ಅಗತ್ಯ ವಸ್ತುಗಳ ಬೆಲೆಯಲ್ಲಿ 2ರಿಂದ 10 ರೂಪಾಯಿ ವರೆಗೆ ಹೆಚ್ಚಳವಾಗಿದೆ. ಉದ್ಯೋಗ ಇಲ್ಲದ್ದರಿಂದ ಕೈಯಲ್ಲಿ ಹಣವಿಲ್ಲ. ಕುಟುಂಬ ನಿರ್ವಹಣೆಗೆ ಅವರಿವರ ಬಳಿ ಸಾಲ ಮಾಡಬೇಕಾದ ಪರಿಸ್ಥಿತಿ ಬಂದೊದಗಿದೆ ಎಂದು ಖಾಸಗಿ ಶಾಲೆ ಶಿಕ್ಷಕರಾದ ರಾಮರಾಜ, ದೇವರಾಜ ಹಾಗೂ ಮಹಾಂತೇಶ ಹಂಗರೆಗೆ ಅಳಲು ತೋಡಿಕೊಳ್ಳುತ್ತಾರೆ. ಅಡುಗೆ ಎಣ್ಣೆ, ಇಡ್ಲಿ ರವಾ ಬೆಲೆ ದುಬಾರಿ ಚಿಟಗುಪ್ಪ: ಲಾಕ್ಡೌನ್ನಿಂದ ಪಟ್ಟಣ, ತಾಲ್ಲೂಕಿನೆಲ್ಲೆಡೆ ದಿನಸಿ ಪದಾರ್ಥಗಳ ಬೆಲೆ ಗಗನಕ್ಕೆ ಏರಿದೆ. ಅಡುಗೆಗೆ ಬಳಸುವ ವಿವಿಧ ಕಂಪನಿಗಳ ಎಣ್ಣೆ ಬೆಲೆ ಮೀತಿಮೀರಿ ಹೆಚ್ಚಾಗಿದೆ. ಇದಕ್ಕೆ ಮುಖ್ಯ ಕಾರಣ ಉತ್ಪಾದನೆ ಆಗದಿರುವುದು ಹಾಗೂ ನಗರಗಳಿಂದ ಖರೀದಿಸಿಕೊಂಡು ತರುವ ಸಾರಿಗೆ ಸಮಸ್ಯೆ ಎಂದು ವರ್ತಕರು ಹೇಳುತ್ತಿದ್ದಾರೆ. ಇಡ್ಲಿ ರವೆ ಬೆಲೆ ದುಪ್ಪಟ್ಟಾಗಿದೆ. ಜೋಳ, ಅಕ್ಕಿ, ಗೋಧಿ, ಬೇಳೆ ಕಾಳುಗಳು ಇತರ ಧಾನ್ಯಗಳ ಬೆಲೆಯಲ್ಲಿಯೂ ಪ್ರತಿ ಕೆಜಿಗೆ ಸುಮಾರು 10 ರಿಂದ 15 ಏರಿಕೆಯಾಗಿದೆ. ವ್ಯಾಪಾರಿಗಳು ಟೀ ಪುಡಿ, ಸಕ್ಕರೆ, ಬೆಲ್ಲ, ಅವಲಕ್ಕಿ, ಅರಸಿಣ, ಖಾರದ ಪುಡಿ ಇತರ ಸಾಂಬಾರ ಪದಾರ್ಥಗಳ ಪ್ರತಿ ಪೊಟ್ಟಣಗಳ ಬೆಲೆಯನ್ನು 5 ರಿಂದ 10ರಷ್ಟು ಹೆಚ್ಚಿಸಿ ಮಾರಾಟ ಮಾಡುತ್ತಿದ್ದಾರೆ ಎಂದು ಚಿಟಗುಪ್ಪದ ಗ್ರಾಹಕ ಮಂಜುನಾಥ ತಿಳಿಸಿದ್ದಾರೆ. ತರಕಾರಿ ಬೆಲೆಯೂ ಹೆಚ್ಚಳ ನೆರೆಯ ರಾಜ್ಯಗಳಿಂದ ತರಕಾರಿ ಬರುವುದು ನಿಂತಿದೆ. ಜನ ಮಾರುಕಟ್ಟೆಗೆ ಬರುತ್ತಿಲ್ಲ ಎಂದು ರೈತರು ತರಕಾರಿಯನ್ನು ಮಾರುಕಟ್ಟೆಗೆ ತರುತ್ತಿಲ್ಲ. ಹೀಗಾಗಿ ಅಲ್ಪಸ್ವಲ್ಪ ಮಾರುಕಟ್ಟೆಗೆ ಬರುತ್ತಿದ್ದು, ಬೆಲೆಯಲ್ಲಿ ಹೆಚ್ಚಳವಾಗಿದೆ. ದುಡಿಮೆ ಇಲ್ಲದ ಕಾರಣ ಕೈಯಲ್ಲಿ ಹಣ ಇಲ್ಲ. ಹೀಗಾಗಿ ಜನ ಅಗತ್ಯವಿರುವಷ್ಟೇ ತರಕಾರಿ ಖರೀದಿಸುತ್ತಿದ್ದಾರೆ.ಬೆಳಿಗ್ಗೆ 6 ರಿಂದ 10ರ ರವರೆಗೆ ತರಕಾರಿ ಮಾರಾಟಕ್ಕೆ ಅವಕಾಶ ಕಲ್ಪಿಸಲಾಗಿದೆ. ಆದರೆ, ನೆರೆಯ ತಾಲ್ಲೂಕುಗಳಿಂದಲೂ ಬೀದರ್ಗೆ ತರಕಾರಿ ಬರುತ್ತಿಲ್ಲ. ಬಿಸಿಲು ಇರುವ ಕಾರಣ ವ್ಯಾಪಾರಿಗಳು ಹೆಚ್ಚು ಖರೀದಿಸುತ್ತಿಲ್ಲ. ಸ್ವಲ್ಪ ಮಟ್ಟಿಗೆ ಬೇಗ ಹಾಳಾಗುತ್ತಿದೆ. ಹಾನಿ ಸರಿದೂಗಿಸಲು ವ್ಯಾಪಾರಿಗಳು ಬೆಲೆ ಹೆಚ್ಚಿಸುವ ಕಾರಣ ಸಹಜವಾಗಿಯೇ ತರಕಾರಿ ಬೆಲೆ ಏರಿದೆ ಎನ್ನುತ್ತಾರೆ ವ್ಯಾಪಾರಿ ಅಹಮ್ಮದ್ ಪಾಷಾ. ಪೂರಕ ಮಾಹಿತಿ: ಮನ್ಮಥಪ್ಪ ಸ್ವಾಮಿ, ಬಸವರಾಜ ಪ್ರಭಾ, ವೀರೇಶ ಮಠಪತಿ, ಗುಂಡು ಅತಿವಾಳೆ, ನಾಗೇಶ ಪ್ರಭಾ, ಗಿರಿರಾಜ ವಾಲೆ